用前韻贈高持一
作者：章甫
朝代：宋

paragraphs: 全身當作冥飛鴻，無心要似雲行空。
逢人未用青白眼，與世不妨牛馬風。
暇日出門聊散步，雪晴愛此山無數。
骨寒那得使鬼錢，腸枯漫索驚人句。
邇來筆研欲生埃，舊雨來人今不來。
百歲光陰能幾許，一春懷抱未曾開。
古人元不貴多技，大道由來常簡易。
隨呵之義復何憂，知我者希方足貴。
華陽道士亦能詩，不覺餐霞坐忍饑。
高山流水琴三弄，明月清風酒一卮。
相思不見頻搔首，幾欲招呼無斗酒。
從今與子遂忘年，有懷欲語子來前。